**KUNFEHÉRTÓ KÖZSÉG POLGÁRMESTERÉNEK**

**ELŐTERJESZTÉSE**

Kunfehértó Község Önkormányzatának Képviselő-testülete

2018. február 21. napján tartandó ülésére

**a gyermekétkeztetés intézményi térítési díjának felülvizsgálata**

**tárgyában**

**Tisztelt Képviselő-testület!**

A gyermekek védelméről és gyámügyi igazgatásáról szóló 1997. évi XXXI. törvény (továbbiakban: Gyvt.)21. §-a alapján természetbeni ellátásként a gyermek életkorának megfelelő gyermekétkeztetést kell biztosítani a gyermeket gondozó szülő, törvényes képviselő kérelmére az óvodában, az általános iskolai menzai ellátás keretében, az óvoda zárva tartása, valamint az iskolában a nyári szünet és a tanítási szünetek időtartama alatt, illetve biztosítani kell a rászoruló gyermekek szünidei étkeztetését is.

A Gyvt. 21/A.§-a szerint a gyermekek és a tanulók számára az óvodai nevelési napokon, valamint az iskolai tanítási napokon az óvodában és a nem bentlakásos nevelési-oktatási intézményben a déli meleg főétkezést, valamint tízórai és uzsonna formájában két kisétkezést

kell biztosítani. Intézményi gyermekétkeztetésben részesülhet az iskolában az a tanuló is, aki a napközit nem veszi igénybe. Az étkezések közül az ebéd külön is igényelhető.

A fenti gyermekétkeztetés biztosítása a települési önkormányzat feladata az általa fenntartott óvodában, továbbá a közigazgatási területén a tankerületi központ által fenntartott nem bentlakásos nevelési-oktatási intézményben.

A Gyvt. 146. **§** (1) bekezdés alapján a személyes gondoskodást nyújtó gyermekjóléti alapellátás keretében biztosított gyermekek napközbeni ellátásáért és gyermekek átmeneti gondozásáért, valamint a személyes gondoskodást nyújtó gyermekvédelmi szakellátás keretében biztosított utógondozói ellátásért, valamint a **gyermekétkeztetésért** térítési díjat kell fizetni.

A Gyvt. 151.§ alapján, ha a gyermekétkeztetést a települési önkormányzat biztosítja, úgy az intézményi térítési díjat a települési önkormányzat állapítja meg.

**A gyermekétkeztetés intézményi térítési díjának alapja az élelmezés nyersanyag költségének egy ellátottra jutó napi összege.** A gyermekétkeztetés személyi térítési díját az intézményvezető a napi összeg általános forgalmi adóval növelt összegének és az igénybe vett étkezések számának, valamint a Gyvt-ben megjelölt normatív kedvezmények figyelembevételével állapítja meg.

A gyermekétkeztetés díjának felülvizsgálatára az élelmiszer nyersanyagok piaci árának változása miatt az étkezési nyersanyagköltségek (normák), valamint a térítési díjak éves felülvizsgálatára minden évben sor kerül.

A jelenlegi térítési díj:

**„A gyermekétkeztetés intézményi térítési díja**

(1) Óvodai tízórai 65,- Ft/fő/nap

(2) Óvodai ebéd 185,- Ft/fő/nap

(3) Óvodai uzsonna 65,- Ft/fő/nap

(4) Általános iskolai tízórai 58,- Ft/fő/nap

(5) Általános iskolai ebéd 209,- Ft/fő/nap

(6) Általános iskolai uzsonna 58,- Ft/fő/nap

Az intézményi térítési díj ÁFA-t nem tartalmaz”

Rózsáné Zsikó Krisztina élelmezésvezető a Hivatal rendelkezésére bocsájtotta a nyersanyag felhasználások kimutatásait, melyből megállapításra került, hogy a jelenlegi nyersanyagnormák fedezik a kiadásokat, azok emelése vagy csökkentése nem indokolt.

Kérem a Tisztelt Képviselő-testületet, hogy a határozati javaslatot megtárgyalni és azt elfogadni szíveskedjen.

**Határozati javaslat:**

**Kunfehértó Község Önkormányzatának Képviselő-testülete felülvizsgálta a gyermekvédelem helyi rendszeréről szóló 5/2017 (II.23.) önkormányzati rendelet 1. mellékletében szereplő gyermekétkeztetés térítési díjait. A gyermekétkeztetés térítési díjainak módosítására nem tesz javaslatot.**

**Határidő: 2018. április 1.**

**Felelős: Huszár Zoltán polgármester**

**Értesül: Mosolyvár Óvoda**

 **Gömzsik László pénzügyi ügyintéző**

 **Horváth Judit szociális ügyintéző**

**Kunfehértó, 2018. február 21.**

 **Huszár Zoltán**